چەت ئەللەردە ياشاۋاتقان پۈتۈن شەرقىي تۈركىستانلىق يۇرتداشلارغا مۇراجىئەت (2-قىسىم)
ئاپتور: ئۇيغۇر تەتقىقات ئىنىستىتۇتى
مەنبە: uysi.org

ئىنسانلار پانى، داۋالار ئەبەدىيدۇر. ھازىر مۇقەددەس بايرىقىمىزنى قولغا ئالغان 3 – ئەۋلاد شەرقىي تۈركىستان ياشلىرى بۇ بايراقنى تېخىمۇ يۇقىرى پەللىلەرگە كۆتۈرۈش ئۈچۈن مۇجادەلە قىلىۋاتىدۇ. ئۇلاردىن كېيىن بۇ بايراقنى تاپشۇرۇپ ئالىدىغان 4 – ئەۋلاد بارمۇ؟ ئەگەر بولمىسا، 4 – ئەۋلادنى كىملەر، قەيەردە ۋە قانداق يېتىشتۈرىدۇ؟
ھازىر دۇنيانىڭ ئىككى قۇدرەتلىك دۆلىتى بولغان خىتاي بىلەن ئامېرىكا ئارىسىدا باشلانغان «سودا ئۇرۇشى» بارغانسېرى قىزىشىپ كېتىپ بارىدۇ. بۇ «سودا ئۇرۇشى» ئەتە – ئۆگۈن قوراللىق ئۇرۇشقا ئايلىنىپ قالسا، چەت ئەللەردىكى ئۇيغۇرلار قانداق يول تۇتۇشى كېرەك؟ ھازىر چەت ئەل تور بەتلىرىدە ئىنگلىزچە «Are we ready if China suddenly collapse» يەنى «بىز خىتاينىڭ ئۇشتۇمتۇتلا پارچىلىنىپ كېتىشىگە تەييارمۇ؟» دېگەنگە ئوخشاش سوئاللار پەيدا بولۇشقا باشلىدى. ئەگەر ئاللاھ تائالا نېسىپ قىلىپ، سوۋېت ئىتتىپاقىدا بولغىنىدەك شەرقىي تۈركىستان ئۇشتۇمتۇت مۇستەقىل بولۇپ قالسا، ئانا ۋەتەندىكى يۇرتداشلىرىمىزغا ھەر جەھەتتىن يار يۆلەكتە بولالايدىغان يېتىشكەن ياراملىق ئادەملىرىمىز، پىلان – پىروگراممىمىز بارمۇ؟ ياكى بىز ھازىرقى چېچىلاڭغۇ ۋە ئۇرۇش-تالاشلارنى كۆتۈرۈپ بېرىپ ئانا ۋەتەننى بۇلغايمىزمۇ؟
ئۆز ۋاقتىدا تونۇشۇپ قالغان بىر نىمىس ئالىمى ماڭا: «… بىز 1956 – يىلى، ئەگەر ۋاقتى – سائىتى كېلىپ سوۋېت ئىتتىپاقى پارچىلىنىپ كەتسە، سوۋېت ھاكىمىيىتى ئاستىدىكى شەرقىي گېرمانىيە بىلەن غەربى گېرمانىيەنى بىرلەشتۈرۈش ئۈچۈن نېمىلەر قىلىشىمىز كېرەك دېگەن بىر پىلان تاييارلاپ چىقتۇق. بۇ پىلاننى ، ئۆزگىرىپ تۇرغان دۇنيا سىياسىتىگە ماسلاشتۇرۇپ ھەر ئىككى يىلدا بىر يېڭىلاپ تۇردۇق…» دېگەن ئىدى.
ھازىر بىزنىڭ يېتىشكەن ئادەملىرىمىز، پىلان ۋە پروگراممىمىز بارمۇ؟
ئەزىز يۇرتداشلار! بۇنىڭ ئۈچۈن بىزنىڭ پۈتۈن ئالىملىرىمىزنىڭ، زىيالىيلىرىمىزنىڭ، تەشكىلاتلىرىمىزنىڭ، ئاقساقاللىرىمىزنىڭ ۋە بولۇپمۇ چەت ئەللەردە ياشاۋاتقان ھەر قاتلامدىكى يۇرتداشلىرىمىزنىڭ ئۆزئارا ئاداۋەت، ئۇرۇش-جەدەل ۋە تالاش-تارتىشىشلارنى بىر تەرەپكە قايرىپ قويۇپ؛ ئۆزئارا يىغىلىپ، باش قوشۇپ، پىكىر ئالماشتۇرۇپ مانا بۇ ۋە بۇنىڭغا ئوخشاش خەلقىمىزنىڭ تەقدىرىگە مۇناسىۋەتلىك سوئاللارغا جاۋاب تېپىپ، كېرەكلىك چارە – تەدبىرلەرنى ھازىردىن باشلاپ يولغا قويۇپ يولغا چىقىش ناھايىتى پايدىلىق ئىدى. بىراق ئىچىمىزدە يېتىشىپ چىققان چوڭ ئالىملىرىمىزدىن بىرى بولغان دوكتور ئەركىن ئەكرەمنىڭ 2018 – يىلى 7 – ئاينىڭ 5 – كۈنى يازغان تۆۋەندىكى قۇرلىرىنى ئوقۇپ بەكمۇ ئېچىندىم:
«…(Elite ئىسىملىك) بۇ توپنى چەت ئەلدىكى شەرقىي تۈركىستانلىقلارنىڭ ئومۇمىي داۋاسى توغرىسىدا مۇزاكىرە ئېلىپ بېرىش ۋە كېڭىشىش ئۈچۈن قۇرغان. مەقسەت، بارلىق تەشكىلات ۋە جەمئىيەت ئەربابلىرىنىڭ مۇشتەرەك (ئورتاق) ئەقىل – پىكىرلىرىدىن پايدىلىنىش، تەشكىلاتلار ئارىسىدىكى كەمچىلىكلەرنى تولۇقلاپ، كۈچ بىرلىكى ھاسىل قىلىش، ئومۇمىي دەۋايىمىز ئۈچۈن ئورتاق نىشان ۋە ئورتاق ئىستراتېگىيە ئوتتۇرىغا قويۇش ، تەشكىلاتلارنىڭ سىياسىي يولى پەرقلىق بولسىمۇ، ئورتاق مەنپەئەتىمىزدە بىرلىشىش ئىدى… لېكىن بۇ مەقسەتكە ئېرىشەلمىدۇق، بۇ سەۋەبتىن بۇ توپنى تاقىۋېتىشنى قارار قىلدۇق…»
مۆھتەرەم يۇرتداشلار، ئەمدى ھەممىمىز دوكتور ئەركىن ئەكرەمگە ئوخشاش ياخشى نىيەت بىلەن يولغا چىققان كىشىلەرگە يار – يۆلەك بولماي، ئۆزىمىزنىڭ ئىشىنى قىلىپ ئۆتۈپ كېتىمىزمۇ؟ سىڭگەن ناننى يەپ ياتىمىزمۇ؟ ھازىرقىدەك «ھۇررا-چۇررالار» بىلەن كېتىۋېرىمىزمۇ ۋەياكى بىر يەڭدىن قول چىقىرىپ، يۇقىرىدىكى سوئاللارغا كېرەكلىك جاۋابلارنى تېپىپ، خەلقىمىزنىڭ تارىخ سەھنىسىدىن پۈتۈنلەي يوقاپ كېتىشىنىڭ ئالدىنى ئېلىش ئۈچۈن، دەۋايىمىزنى بىر يەڭدىن قول چىقىرىپ ماڭىدىغان بىر خەلق ھەرىكىتىگە ئايلاندۇرۇشنىڭ يوللىرىنى ئىزدەپ تېپىشقا تىرىشىشىمىزمۇ؟
ئىختىيار ئۆزۈڭلاردا، 81 ياشقا كىرگەن بىر بوۋاي بولۇش سۈپىتىم بىلەن مەن پەقەت سەمىڭلارغا سېلىپ قوياي دېگەن مەقسەت بىلەن بۇ قۇرلارنى يېزىپ چىقتىم.
سۆيگۈ ۋە ئېھتىرام بىلەن: ئەركىن ئالىپتېكىن